Някои хора твърдят, че имам готова реплика за всяка ситуация. Не, аз не съм репетирала живота си. Това е премиерата, но ще я изиграя като за последно!

Жените не искат да променят мъжете, те просто искат да разгърнат целия им потенциал.

Не харесвам критични хора. Не харесвам също хора, които се мислят за нещо повече от другите /все пак всеки човек се смята за нещо повече от другите – това е естественото състояние на духа, ако Вие не мислите така, значи сте в депресия и имате нужда от помощ/ и го показват. Все пак общуването изисква някакво уважение. Не харесвам хора, които не са имали поне една сбъдната мечта, от която да ги е заболяло. Не харесвам хора, които не уважават събеседниците си и За Бога защо общувате с някой, след като не го уважавате – заврете се в миша дупка и общувайте с хлебарките!

Харесвам хора, които умеят да мечтаят, защото аз изгубих част от тази способност.

Харесвам хора , в чиито очи се виждат други светове – светли иприказни светове, тези хора определено знаят как да мечтаят. Харесвам хора, които са запазили детското в себе си и умеят да го показват по най- пленителния начин – с широката си искрена усмивка.

Харесвам хора, които уважават противниците си, защото най- голямото признание в живота получаваме точно от противниците си!

Харесвам хора, които са страстни и запленени от това, което вършат и го вършат по неповторим начин, отстрани дори изглежда фасулска работа.

Харесвам хора, които знаят как да се държат в природата и усещат връзката си с нея, хора които се припознават като част от една магическа вселена, с принадлежност към една толкова съвършена и уникална машина наречена живот.

Харесвам хора, които обичат, обичат до болка, обичат до лудост, обичат до крайност, те знаят цената на любовта и са готови да я плащат цял живот.

Харесвам хора, които прощават и умеята да се учат да забравят, защото лошите спомени са това, което ни дърпа към миналото и ни държи приковани, без възможност да изградим стабилно бъдеще.

Харесвам природата, начинът, по който тя се променя и ни показва правилния път – а именно промяната. Харесвам как се разлистват дърветата, шумът на водата, харесвам чистотата на снега и цветовете на есента. Харесвам всяка твар, която се опитва да намери своето място в този забързан за никъде свят пълен с хора- роботи.

Харесвам живота и свойството му да ни подлага на огромни изненади и тежки изпитания.